Poul Andersen (S), 2004-03-10:
Vi er enige med trafikministeren i, at det er et visionært projekt, fordi det er skabt på baggrund af at få et kollektivt trafiksystem bygget op, nemlig metroen, inden en ny bydel fuldt og helt skal tages i brug.
Det er faktisk unikt.
Man kan kalde det en utrolig fremsynet byplanlægning i København.
Det skal hvile i sig selv, det har været hele forudsætningen for det her projekt.
Derfor er der ikke noget odiøst i den måde, man ligesom har bygget det op fra starten, netop med de elementer, der har ligget, dels med grundsalg, dels i forhold til billetindtægter, dels i forhold til grundskylden, som er en del af finansieringen her, altså at man så har set på, hvad der hen ad vejen skulle være brug for rent lånemæssigt.
Så har man fået det godkendt i Finansudvalget, for der er jo ikke noget, der har været skjult.
Det vil jeg gerne gøre opmærksom på.
Der er intet, der har været skjult i dette projekt.
Vi er med til at give København et tiltrængt løft.
Det synes jeg ikke man skal glemme i den her sammenhæng. Når det er sagt, er det klart, at vi ikke vil betale en krone mere end nødvendigt.
Ikke alt har kørt glat i dette projekt, hverken teknisk eller økonomisk.
Derfor bad vi før jul om, at økonomi og teknik blev gennemgået og handlingsplaner fremlagt, sammen med for øvrigt de øvrige i styregruppen, til mødet i styregruppen, som skal afholdes her sidst i marts måned.
Der er altså også kommet nye elementer, der skal tages med i betragtning, når vi revurderer tingene; om vi kan gøre det bedre, for det skal vi jo som ansvarlige politikere, og det gør vi selvfølgelig også med det projekt, nemlig at den nuværende regering jo har indført et skattestop.
Det har betydning for en del af indtægterne netop omkring det med grundskylden.
Vi mangler altså også den endelige afklaring
omkring momsen, at få klaret momsafløftningen af, og også i forhold til taksterne på billetterne. Men vi er nu tættere på en færdiggørelse, og derfor har vi jo bedt om denne gennemgang, og vi ser frem til mødet i styregruppen og til at få afklaret tingene, så vi kan komme videre med projektet og få det afsluttet til gavn for vores hovedstad.
Jeg vil gerne afslutningsvis stille trafikministeren et spørgsmål, for der har været meget fremme om, at ministeriet ikke har hørt Amager Metro Gruppen om projektet.
Har ministeriet, eller har ministeriet ikke hørt og inddraget Amager Metro Gruppen i forhold til det udkast, der har været fremlagt af PricewaterhouseCooper? Så er der i dag fremsat et forslag til vedtagelse.
Der vil jeg gerne sige til forslagsstillerne, at alt det, der er her minus kommissionen, faktisk er det, vi har bedt om.
Det er det, der skal fokuseres på, det er vi slet ikke i tvivl om, også for at gøre det mere gennemsigtigt i forhold til det med at kunne dele det op på en anderledes måde, hvad angår drift og etablering.
Det er vi helt enige i.
Jeg skal dog sige, at vi ikke vil nøjes med en halvårlig afrapportering; det ville være en forringelse, for hidtil har vi fået det kvartalsvis, og det vil vi altså bede ministeren om fortsat at få.
Vi er ikke uenige med dem, der har lagt det her frem, men vi synes altid, det er en god ting, at de, der har stået fadder til en ting, også er dem, der vil tage tævene i implementerings- og opbygningsfasen, og også er dem, der ligesom prøver at drive tingene videre frem, men selvfølgelig også lytter til de øvrige partier her i Folketinget med respekt for demokratiet - det skal man selvfølgelig gøre - men der skal bare være en forståelse for her, at vi har et ansvar. Vi har igangsat det her projekt, og vi agter også at være en del af de partier, der kører det her fuldt og helt til ende, for det vil vise sig, ligesom med øvrige store projekter, bl.a. Storebæltsbroen, at det jo virkelig er projekter, der har været behov for.
Derfor skal vi heller ikke stoppe op nu og begynde at ryste på hænderne, men vi skal selvfølgelig hele tiden vurdere, om vi kører den rigtige vej med vores projekt.